
• Formálne spracovanie dizertačnej práce 
Predložená dizertačná práca je členená do 8-mich kapitol, ktoré mimo Zoznamu použitej literatúry tvorí sympatický počet 63 strán. Predpokladám, že podľa vyhlášky príslušnej akademickej inštitúcie musí dizertačná práca obsahovať predpísané kapitoly aj v prípade, keď je tvorená súborom vedeckých príspevkov. Autorka veľmi vhodne zosumarizovala doterajšie literárne poznatky k zvolenej téme a veľmi stručne a prehľadne opísala v práci použitý materiál a metódy ako aj výsledky a výstupy práce. Hlavnú časť dizertačnej práce tvoria 4 vedecké príspevky, z ktorých 3 boli uverejnené a jeden bol zaslaný do tlače, v troch príspevkoch je Mgr. Mendlová prvým autorom, v jednom príspevku autorom druhým, čo nepochybne naznačuje jej významný podiel na všetkých prácach.  Je evidentné, že doktorandka sa zorientovala počas svojho štúdia v danej problematike, jasne definovala ciele dizertačnej práce, ktoré boli splnené. 
• Aktuálnosť témy dizertačnej práce 
Dizertačná práca rieši neľahkú a veľmi aktuálnu otázku biodiverzity a molekulárnej fylogenézy monogeneí u hostiteľských rýb čeľade Cichlidae v Západnej Afrike, porovnáva fylogenetické vzťahy monogeneí a ich hostiteľov pomocou molekulárnych údajov, študuje mechanizmy ovplyvňujúce diverzifikáciu a speciáciu modelových parazitov a procesy súvisiace s ich hostiteľskou špecificitou. Modelová lokalita, Národný park Niokolo Koba v Západnej Afrike je určite z hľadiska vedeckého vhodnou, málo prebádanou oblasťou, navyše pre nás aj exotickou. Modelové monogenea zasa predstavujú z hľadiska parazitologického zaujímavú skupinu s vysokou druhovou a morfologickou diverzitou a veľkou hostiteľskou špecificitou. 
• Použité metódy 
Práca takéhoto typu si vyžadovala mnoho rôznorodých terénnych a metodických skúseností – od zberu hostiteľov a ich určeniu, po zber a morfologickú identifikáciu monogení až po molekulárne analýzy a ich štatisticko-fylogenetické spracovanie. V práci zvolené molekulárne markery (ribozomálne podjednotky a mitochondriálne gény) a tiež všetky použité fylogenetické analýzy (Maximum Parsimony, Maximum Likelihood, Bayesian Inference, Minimum Evolution) sú štandardne pre daný typ prác využívané. 
• Výsledky práce a splnenie cieľov 
Ciele práce boli splnené, čo nemôže byť preukázané lepšie, ako formou publikácií. Doktorandke vyšli 3 vedecké práce, dve v Parasitology Reserach (IF ˃2), jedna v Plos One (IF ˃4), jeden príspevok bol zaslaný do tlače do International Journal for Parasitology (IF ˃3). V rámci oboru Parazitológia tieto periodiká prevyšujú MIF. 

• Otázky 
Na doktorandku mám nasledujúce, skôr metodologické otázky, ktoré sú myslené skôr ako námety na diskusiu a v žiadnom prípade nespochybňujú prácu doktorandky.

• Nenatrafili ste niekedy na výrazne odlišnú mieru polymorfizmu medzi populáciami/druhmi v rámci SSU a ITS1? Používate tieto úseky súčasne, naša skúsenosť (u Cestoda a Trematoda) s týmito úsekmi je používať ich oddelene a s väčšou opatrnosťou (intragenomické ITS divergencie).  

• Stretli ste sa počas svojho štúdia s tým, že dominantné morfologické diskriminačné znaky (haptor a reprodukčné orgány) sa preukázali ako málo informatívne, alebo sú vždy spoľahlivým kľúčom druhovej determinácie nezávisle od stupňa polymorfizmu študovaných génov? Mali ste počas dizertačnej práce, alebo viete z literatúry, či sa u monogeneí môže vyskytnúť konflikt medzi výstupmi morfologických a molekulárnych analýz? Ak áno, ktorý prístup preváži pri definitívnej determinácii druhu?
• Pre kofylogenetické štúdium ste použili vybrané úseky rDNA pre parazitov a mtDNA pre hostiteľov. Nebolo by vhodnejšie zvoliť pre obe skupiny DNA oblasti s rovnakou evolučnou rýchlosťou kumulácie mutácií? 
• Záverečné hodnotenie 
Ciele práce boli splnené a doktorandka preukázala schopnosť erudovane vyriešiť nastolené vedecké problémy a výsledky publikovať v zahraničných odborných časopisoch.  
Mgr. Monika Mendlová preukázala tvorivé schopnosti – ÁNO

Predložená práca spĺňa požiadavky kladené na dizertačnú prácu v obore Parazitológia – ÁNO

Preto dizertačnú prácu    O D P O R Ú Č A M    k prijatiu a následnej obhajobe.
V Košiciach, 13. júna 2013                                            ......................................................................

